रेल नीर: जीजीएम का दावा 7 को पहुंचेगा रेपर, 8 से होगा प्रोडक्शन
रेल नीर प्लांट में प्रोडक्शन और स्टेशनों में सप्लाई को लेकर इंडियन रेलवे कैटरिंग एंड टूरिज्म कार्पोरेशन (आईआरसीटीसी) ने तीसरी बार नई तारीख तय की है। ग्रुप जनरल मैनेजर सियाराम ने 7 मार्च तक रेपर बिलासपुर पहुंचने और 8 मार्च से प्रोडक्शन शुरू कर देने का दावा किया है। दो-चार दिन के प्रोडक्शन को स्टॉक किया जाएगा। होली के बाद रेल नीर की सप्लाई स्टेशनों में होने लगेगी। तय तारीख को ही पता लगेगा कि आईआरसीटीसी के दावों में कितनी सच्चाई है।
ग्रुप जनरल मैनेजर सियाराम ने शनिवार की शाम दैनिक भास्कर से बात की। उन्होंने बताया कि प्लांट तो रेडी है, लेकिन पानी की बॉटलों में लगने वाले रेपर प्रिंट नहीं हुआ है। प्रिंट शुरू हो गया है। 7 मार्च तक रेपर का स्टॉक बिलासपुर पहुंच जाएगा। प्लांट के मैनेजर को रेपर पहुंचने के दूसरे दिन से प्रोडक्शन स्टार्ट करने को कहा गया है। सिरगिट्टी के रेल नीर प्लांट में 8 मार्च से हर हाल में बोतल बंद पानी का उत्पादन शुरू हो जाएगा। मांग और आपूर्ति में अंतर न रहे इसलिए पानी का स्टॉक रखा जाएगा। प्लांट की क्षमता रोज 71 हजार बोतलों की है। शुरुआत में प्लांट को पूरी क्षमता से नहीं चलाया जा सकता। उत्पादन में कमी आएगी। चार दिनों में 1 लाख से ज्यादा बोतलों का स्टॉक हो जाएगा। होली के बाद बिलासपुर स्टेशन में सप्लाई शुरू कर देंगे। दावा किया गया है कि 15 से 20 मार्च के बीच स्टेशन के सभी स्टॉलों में रेल नीर दिखने लगेगा।
9 रुपए है लागत, 10 रुपए में होगी सप्लाई
स्टॉल संचालकों को रेल नीर की पेटी 120 रुपए में मिलेगी। एक बोतल का रिटेल प्राइज 10 रुपए होगा, जो यात्रियों को 15 रुपए में बेचा जाएगा। स्टॉल संचालकों को कम मार्जिन मिलने के सवाल पर ग्रुप जनरल मैनेजर ने बताया कि तमाम खर्चों को मिलाकर रेल नीर की लागत 9 रुपए प्रति बॉटल है। आईआरसीटीसी को 1 रुपए ही बचेगा। एक्साइज और सेल टैक्स के तौर पर 2.20 रुपए देने की जानकारी दी गई। बताया गया कि सरकार ये टैक्स न ले तो रिटेलरों की मार्जिन बढ़ाई जा सकती है।
hin_Deva hin_Deva hin_Deva hin_Deva hin_Deva